Rosina Agius ta’ 57 sena mill-Gżira ngħatat il-libertà kkundizzjonata wara li ammettiet li serqiet sitt iħwienet tal-ħwejjeġ f’Tas-Sliema. Fil-Qorti ngħad li Agius wettqet dawn ir-reati fis-7 ta’ Lulju li għadda bejn il-11.00 a.m. u 15.00 p.m. Hija serqet xi ħwejjeġ mill-BHS, Zara, Coccinelle, Bershka, Morgan u Sandro Ferrone. Agius inqabdet fil-fatt meta waħda mis-salesgirls ta’ Zara rat lil mara taqla’ t-tag minn mal-ħwejjeġ li kienet qed tipprova. Hawnhekk sejħet għal uffiċjal tas-sigurtà li żamm lil mara maqfula f’kamra sakemm waslu l-pulizija fuq il-post. Waqt li kienu qegħdin ifittxulha, l-pulizija sabulha 12-il biċċa tal-ħwejjeġ fosthom libsa mill-BHS, handbag minn Coccinelle, libsa mingħand Zara u xi oġġetti oħrajn mingħand il-Morgan u Sandro Ferrone. Hawnhekk il-mara tat lil pulizija t-tags li kienet ħbiet fir-riċipetto. Il-mara wieġeb ħatja tal-akkużi li nġiebu kontriha ħlief għal serqa oħra li kienet akkużata biha u ngħatat il-libertà kkundizzjonata għal sena u mġiegħla trodd lura l-ħwejjeġ li serqet.